Боян Бойчев
Сбогом

chitanka.info

Разделихме се. Какъв досаден навик!

Отново всеки търси своя път към Рим.

И двамата невинни. И двамата сме прави.

Прекалено прави да се самообвиним.

И пак очите ни тежат — късчета олово,

Страшно думите мълчат за кой ли път,

Гърбовете ни стопяват се внезапно и отново,

Изтръпнали, обречени последни да се разделят.

Разделихме се. Отново със различни визи.

Досадни граници, измамни светове.

Горещо се обичахме, а днес ни пронизва

Вятър мълчалив — предвестникът на студове.

И страшен хлад в душите ни върлува…

А сенките ни сляпо се прегръщат още.

По навик. Свободата скъпо струва —

Разписан чек с горчиви дни и нощи.

Разделихме се. Почти като в игрален филм.

За миг превръща се животът в адов огън

С надежда всичко в нас да се изпепели.

Почти. Освен разделното ни сбогом, сбогом!

август 2000 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.